สวัสดีค่ะ จะรบกวนขอสอบถามถึงอาการหน่อยค่ะ รู้สึกเจ็บคอ แสบคอ คอแห้ง เลยหาชาอุ่นผสมน้ำผึ้งมะนาวมาทานเพื่อว่าให้ชุ่มคอ แต่พอดื่มเข้าไปมันค่อนข้างแสบๆคอ โดยเฉพาะช่วงคอด้านบนๆที่เกี่ยวเนื่องกับโพรงจมูก เลยไม่แน่ใจว่าเจ็บคอแบบนี้ เป็นการเจ็บคอจากเชื้อโรคหรือน่าจะมีอาการจากสาเหตุใดคะ เพราะอาการวันแรกตอนแรกนอนตื่นมารู้สึกคอแห้งก่อน(ตอนแรกเข้าใจว่านอนอ้าปาก) แล้วเจ็บคอ ตามด้วยอาการมีไข้ขึ้นสูง แล้วปวดหัวนิดหน่อยค่ะ แล้วการที่เรารู้สึกไม่ชุ่มคอแบบนี้ ดื่มชาร้อนผสมน้ำผึ้งมะนาวต่อไปได้ไหมคะ ถ้าเจ็บคอในแบบนี้ต้องดูแลตัวเองอย่างไรจึงจะดีที่สุดคะ เบื้องต้นตอนนี้มีทานยาแก้ไอสมุนไพรอาปาเช่, ฉีดพ่นสเปรย์ของ NODOGLE, ทานยาอมสมุนไพร, จิบน้ำอุ่นเรื่อยๆค่ะ รบกวนด้วยนะคะ
สวัสดีค่ะ จากที่สอบถาม อาการเจ็บคอ แสบคอ คอแห้ง สามารถเกิดได้จากสาเหตุต่างๆได้แก่ ภาวะขาดน้ำ การใช้เสียงมาก อากาศที่แห้ง หรืออาจเป็นการติดเชื้อหวัด เชื้อแบคทีเรียต่างๆ เป็นต้นแนะนำ ดื่มน้ำเปล่าเพิ่มขึ้น นอนหลับพักให้เพียงพอ หากมีอาการไอหรือมีอาการหวัด สามารถรับประทานยาแก้ไอบรรเทาอาการได้นะคะ หากอาการไม่ดีขึ้น หรือมีเสมหะเขียวเหลือง แนะนำไปพบแพทย์เพื่อตรวจและรับการรักษาอย่างเหมาะสมนะคะ